## LELKI KRESZ

”Állíts magadnak jelzőoszlopokat, rakj le útjelzőket” Jer 31,21

*ifi óra vázlat bármely korosztálynak*

*az ún. HOGY VAGY-ifi közösségteremtő alkalmán*

Az alkalom elején tegyünk egy tálcára KRESZ táblákat (lehet nyomtatott papírtábla, lehet KRESZ dominó, VAGY más formátum is) – a lényeg, hogy mindenkinek legalább egy jusson. Mindenki válasszon egyet, ami valami miatt tetszik, vagy érdekes neki.

*Bevezető:*

Te szoktál piros lámpánál átmenni? Mennyire biztonságos ez? Szerinted kell büntetni azt, aki 200 km sebességgel száguld az autópályán?

Mindenki közlekedik. Már a gyalogosoknak is tudni kell egy alapvető szabályrendszert ahhoz, hogy biztonságosan tudjunk alkalmazkodni egymáshoz. A KRESZ nemzetközi, minden országban érvényes. Németországban van egy város, ahol minden táblát leszedtek, s azt mondták, hogy figyeljünk egymásra, s mindenki tudni fogja, kinek van elsőbbsége. Nem lett több a baleset, és sokkal többet mosolyognak, mert udvariasabbak lettek ☺ Vajon lelki értelemben is ilyen érettek vagyunk, s nincs szükség napi emlékeztetésre?

Lelki KRESZ is van. Alapvető szabályok. Isten Igéje is lehet ilyen a mindennapokban. Aki olvas reggel egy-egy mondatot, igeszakaszt – értheti úgy is, mint „Isten útbaigazító tábláját” arra a napra.

Jeremiás próféta egy olyan lelki helyzetben hirdette meg, hogy állítsanak útjelző táblákat, amikor nagy felfordulás volt az országban, idegen hatalom, elhurcoltatás, fogság fenyegetett, s már néhányakat el is ért. Ez a meghirdetett út (az egész 31 fejezet) már nem csak az ítéletről szólt, mint korábbi próféciái, hanem a jövendőről is. Hogyan tovább? Mert amit eddig tettek, azt nem lehet folytatni. Meg kell érteniük Isten üzenetét a továbbiakra nézve. S azt nyilvánossá, mindenki által láthatóvá tenni, mint JELZŐOSZLOPOT, mint ÚTJELZŐ TÁBLÁT, mely figyelmeztet, eligazít.

Neked mi volt legutóbb ilyen ige?

A tábla, amit kihúztál milyen lelki törvényszerűségre, szabályra – vagy éppen megértett eligazításra emlékeztet Téged?

Mindenki mondja el, egymást erősítsük a megértett üzenetek által.

Majd hármasával imádkozzunk egymásért, hogy mindenki tudjon engedelmes lenni ahhoz az üzenethez, amit megértett, s tudjon benne növekedni is!

Közreadja: FAM